Prof. dr Nikola Samardžić

Filozofski fakultet

Univerzitet u Beogradu

Recenzija naučne monografije

„Nemački pogled na Srbiju u 18. veku“

dr Miloša Đorđevića

Odlukom Nastavno-naučnog veća Filozofskog fakulteta u Nišu imenovan sam za recenzenta naučne monografije dr Miloša Đorđevića *Nemački pogled na Srbiju u 18. veku*. Rukopis monografije koji mi je dostavljen u *word* formatu sadrži 173 stranice na kojima su zastupljeni svi potrebni segmenti (sadržaj, predgovor, uvod, naučni aparat, ilustracije itd). Monografija je nastala iz istraživanja nemačke periodike, priručnika i književnih radova objavljenih u 18. veku, čiji sadržaji u potpunosti ili delimično oslikavaju vreme i događaje u Srbiji. U osnovi je bilo povećano interesovanje za Jugoistočnu Evropu, dok su čitaoci imali na raspolaganju širok spektar informativnih medija o politici carstva, ratnim zbivanjima, neistraženim evropskim provincijama Osmanskog carstva i neobičnim pojavama inspirisanih narodnim legendama. Autorna zanimljiv način predočava odabrane putopise u kojima je duh vremena, pre svega prosvetiteljstva i ranog romantizma, podstakao progresivno misleće Nemce da, u potrazi za novim idealima, ponovo otkriju zemlje u donjem slivu Dunava.

Značajan doprinos monografije je pogled na ratne hronike objavljene u novinama ili literaturi nemačkog govornog područja koje su u istoriografiji samo delimično zastupljene. Odnos javnog mnjenja prema vojnim uspesima carske vojske nad Turcima kod Beograda 1717. i 1789. predstavljen je opisima svečanosti priređenih tom prilikom. Autor je analizirao politički, društveni i ekonomski kontekst osmanskog Balkana i Srbije i njihovo mesto u unutrašnjim procesima u Svetom Rimskom carstvu koje su obeležene borbom za prevlast dinastija Hoencolern i Habzburg.

Rastuće interesovanje za pojavu vampirizma u nemačkim zemljama podstaklo je objavljivanje serije publikacija i svojevrsnu debatu. Analizom austrijskih izveštaja iz srpskih sela dvadesetih godina 18. veka, i naučnih rasprava u publikacijama, autor upućuje na pravce i različita tumačenja pitanja vampirizma među pripadnicima naučne zajednice. Osnovu čine obrađena dela Mihaela Ranfta, Johana Kristofa Harenberga i *Acten-mäßige und Umständliche Relation von denen Vampiren* nepoznatog autora, čija je tematika zaokupila pažnju i u institucijama Carstva u narednim decenijama.

Monografija dr Miloša Đorđevića od iziuzetnog je naučnog značaja i veoma zanimljiva, zaslužuje svu pažnju naučne i stručne javnosti i preporučujem je za štampu.

U Beogradu, 22. maja 2023.

Prof. dr Nikola Samardžić

redovni profesor