Наставно-научном већу Филозофског факултета у Нишу

Центру за професионално усавршавање

**Рецензија Збирке методичких припрема за часове у основној и средњој школи из области националне и стране филологије и друштвено-хуманистичких наука *Методички узлети 4* (приредиле проф. др Снежана Милосављевић Милић, доц. др Николета Момчиловић и доц. др Милица Тошић Радев**

Збирка *Методички узлети 4* представља публикацију најбољих методичких припрема из области националне и стране филологије, као и из области друштвено-хуманистичких наука. Објављивању ове збирке претходио је четврти по реду конкурс за најбољу методичку припрему који је организовао Центар за професионално усавршавање Филозофског факултета у Нишу. У конкуренцији је било 29 радова (23 из области националне филологије, 4 из области друштвено-хуманистичких наука и 2 из области стране филологије).

У првом делу збирке представљени су награђени радови из области националне филологије. Прву награду однела је методичка припрема под насловом *Поезија Шарла Бодлера, збирка песама „Цвеће зла“*, аутора Марије Јеверичић и Александра Гордића из Пожеге. Циљеви и задаци које аутори постављају реализују се кроз пројектну наставу. Ученици су носиоци пројекта, а у оквиру истог развијају бројне вештине. Припрема је замишљена интердисциплинарно и тиче се књижевности и ликовне уметности. Са једне стране циљ који се овим постиже исцрпљује се у развијању љубави према читању и стварању књижевног укуса, а са друге, циљ се реализује кроз ликовну обраду промо материјала који су у вези са обрађиваном темом. Поред ових остварују се и остале међупредметне повезаности, у првом реду са информатичким знањима. Друга награда додељена је припреми под насловом *Инфинитив* ауторке Татјане Јеремић из Коцељеве. Циљ часа, између осталог, усмерен је на ‘стицање основних знања о глаголским облицима, у овом случају о инфинитиву’, а његово постизање реализује се кроз игровну активност, што сведочи о креативности награђене ауторке. Трећа награда припала је припреми под насловом *Косовски јунаци – легенда и историја* коју потписују Љиљана Ивановић Јованчевић и Марија Алексић из Јагодине. И ова тема попут првонаграђене разматра проблем интердисциплинарно, из перспективе књижевности и из перспективе историје. Активност ученика предвиђена је у компарацији историјских чињеница и података из епских песама, чиме се свакако код ученика развија осетљивост за контекст као једна од кључних вештина критичког мишљења. И остале награђене припреме (*Све док је приче и причања, живот неће бити тамница* ауторке Виолете Симић из Зајечара, *Ђелем, ђелем* ауторке Данијеле Миличић Ђошић из Житковца, *Домаћа лектира Галеб Џонатан Ливингстон* ауторке Виолете Драшковић из Смедерева, *Село* ауторке Милице Стојиљковић из Врањске Бање, *Средњовековна књижевност* ауторке Сање Перовановић из Чачка и *Новогодишње и божићне честитке* аутора Душана Симића из Баваништа) у складу су са савременом наставном парадигмом, што ће рећи да су проблемски оријентисана, кроз инсистирање на дијалошкој методи ученици активно учествују у реализацији часа, интердисциплинарна су, културолошки сензитивна и развијају креативност.

Други део збирке обухвата награђене методичке припреме из области друштвено-хуманистичких наука. Прва награда припала је припреми под насловом *Начела разума у праву и политици* ауторке Саре Илић из Ниша. Припрема у потпуности одговара проблематици која се тиче друштвено-хуманистичких наука. Премда је обрађивана јединица из предмета *Филозофија*, видљив је и шири домен обрађиваног проблема. Појмови који се обрађују попут ‘неједнакости’, ‘заштита појединаца’, ‘сарадња’, ‘саосећајност’, ‘разумевање’ у корелацији су и са другим друштвено-хуманистичким дисциплинама попут *Психологије*, *Социологије* и *Грађанског васпитања*. Задаци и исходи су јасно и прецизно дефинисани. Структура часа је детаљно описана и узети су у обзир сви параметри прописани предложеним планом. Уводни, главни и завршни део часа временски су ограничени и на прави начин структурисани у целину. Оно што овај рад издваја од осталих јесте употреба ‘игровне активности’ у сврху постизања наведених образовних и васпитних циљева. Играчки механизам на веома добар начин уводи ученике у наратив о коме ће касније дискутовати. Притом, за сваку похвалу је креативност ауторке у осмишљавању игре. У центру припреме часа налазе се ученици, а не наставник, будући да проблеми и појмови издвојени на почетку часа након игре усмеравају саме ученике на промишљање и дискусију. Ово свакако одговара савременој образовној парадигми која настоји да ученике постави у позицију носилаца часа. Друга награда припала је припреми под насловом *Вулканизам и обликовање и преобликовање употребних предмета*. Аутори Јована Јоцић и Иван Цветковић доста смело и иновативно обједињују приступе једном природном феномену. Наиме, они упознајући ученике са основним природним карактеристикама вулкана од њих касније захтевају да макету истог израде од рециклажног материјала. Поред стицања географског знања, ученици развијају и ликовне способности, а такође упознају и различите домене употребе неких материјала који примарно нису намењени за вајање. Ауторка припреме под насловом *Успон српског краљевства* која је однела трећу награду Наташа Чворовић, за разлику од претходних припрема, определила се за један традиционалнији приступ у вођењу часа. То је видљиво кроз дефинисање кључних активности ученика (‘Ученици слушају предавање, прате презентацију...’) и наставника (‘Усмено предавање уз показивање презентације и писање на табли’), што сугерише да је час оријентисан више на самог наставника и његову активност. Истини за вољу и сама тема часа захтева овакву обраду. За похвалу је и поставка структуре часа која је увремењена и кохерентна.

У трећем делу збирке публикована је најбоља методичка припрема из области страних филологија. Реч је о припреми под насловом *Das Müllgedicht, Георг Бидлински* ауторке Катарине Минић из Зајечара. Ауторка наведене припреме уводни део часа поставља на креативан и инспиративан начин кроз мање-више модификовану игру асоцијација. Овај елеменат у измењеној форми присутан је и у главном делу часа где је фокус на развоју концентрације и пажње код ученика. Након свега дискусија о разумевању песме која се анализира доминира остатком часа. Тема је интердисциплинарна будући да се кроз учење песме на страном језику и кроз разумевање њеног ширег смисла ученици упућују и иницирају на размишљање о еколошким проблемима. За похвалу је и добра увремењеност делова часа као и њихова кохерентност.

Збирка *Методички узлети 4* у себи обједињује веома креативне и поучне приступе наставним проблемима из наведених области. Видљива је посвећеност и ентузијазам аутора и њихово добро познавање савремених методичких тенденција. Из те перспективе за сваку је препоруку објављивање ове збирке која у великој мери може бити од помоћи наставницима у основним и средњим школама у осмишљавању и реализовању наставе. Свакако и не мање значајно, ова збирка може бити и студентима који се припремају за наставнички позив.

У Нишу 26. 04. 2023. Доц. др Иван Николић